

|  |  |
| --- | --- |
| **NAZIV** | **Gradska knjižnica Ivanec** |
| **LOGO** |  |
| **OSNIVAČ I VLASNIK** | Grad Ivanec |
| **SJEDIŠTE** | Ulica Akademika Ladislava Šabana 342240 Ivanec |
| **MATIČNI BROJ** | 1476971 |
| **OIB** | 63823507140 |
| **NKD** | 9101 |
| **IBAN** | HR3723600001102524014 |
| **TELEFON** | 042/782-165 |
| **E-POŠTA** | knjiznica.krklec@optinet.hr |
| **BROJ DJELATNIKA** | 4 |
| **WEB STRANICA** | <http://knjiznice.nsk.hr/ivanec/> |
| **FACEBOOK** | <https://www.facebook.com/profile.php?id=100064446382666> |
| **INSTAGRAM** | <https://www.instagram.com/knjiznicaivanec/> |
| **RADNO VRIJEME:** | Ponedjeljak: **13:00 – 19:00**Utorak: **7:00 – 15:00**Srijeda: **7:00- 15:00**Četvrtak: **13:00 – 19:00**Petak: **7:00 – 15:00**Subota: **8:00 – 12:00** |



# OBRAZLOŽENJE FINANCIJSKOG PLANA I PROGRAM RADA KNJIŽNICE

## za 2025. GODINU S PROJEKCIJAMA ZA 2026. I 2027. GODINU

1. **Uvod**

Gradska knjižnica i čitaonica „Gustav Krklec“ (u daljnjem tekstu: Knjižnica) je, prema usvojenim načinima podjela knjižnica, narodna knjižnica i prema broju stanovnika u Republici Hrvatskoj spada u VI. tip knjižnica. Od 2000. godine djeluje kao samostalna javna ustanova. Knjižnica svoj rad i djelatnost utemeljuje na Zakonu o knjižnicama i knjižničnoj djelatnosti (NN 17/19, 98/19, 114/22), Zakonu o ustanovama (NN 76/93, 29/97, 47/99, 35/08, 127/19, 151/22), Zakonu o autorskom pravu i srodnim pravima (NN 111/21, 9/99, 76/99, 127/99) i drugim srodnim zakonima i podzakonskim aktima: Standardi za narodne knjižnice u Republici Hrvatskoj (NN 111/21), smjernice UNESCO i IFLA te ostalim preporukama i dokumentima Nacionalne i sveučilišne knjižnice u Zagrebu i Hrvatskog knjižničarskog društva.

Financijski plan Knjižnice izrađen je prema Uputama za izradu Proračuna Proračuna Grada Ivanca, KLASA: 400-02/24-01/09, URBROJ: 2186-12-04/45-24-2 od 25. rujna 2024. Financiranje ustanove odvija se kroz proračunska sredstva Osnivača, te sufinanciranjem pojedinih programa i projekata sredstvima Ministarstva kulture i medija Republike Hrvatske, Varaždinske županije, te samofinanciranjem kroz vlastita sredstva, sponzorstvom i donacijama. Za očekivati su i odstupanja prema pojedinim izvorima, te povećanje izdvajanja vlastitih sredstava za nabavu knjiga, E-knjiga ili polica za smještaj građe u Knjižnici, te održavanje, prvenstveno zbog nepredvidljivih kvarova. Financijska sredstva Varaždinske županije i Ministarstva kulture i medija RH odnose se na programe prijavljene na Javne potrebe u kulturi za 2025. godinu, a pregled prijavljenih programa sastavni je dio ovog Financijskog plana i obrazloženja plana.

Vlastita sredstva planirana su na razini i procjeni prihoda tijekom prvih 10 mjeseci 2024. godine. Financijski plan obuhvaća sve izvore financiranja te sadržava sve planirane prihode poslovanja koji će se koristiti za pokrivanje planiranih rashoda poslovanja sukladno njihovoj namjeni, a u skladu s odobrenim sredstvima u proračunu. Novi strateški ciljevi Knjižnice i mogućnost budućih infrastrukturalnih promjena bit će dio Financijskog plana Knjižnice za razdoblje 2025. – 2027. godinu u dogovoru s Osnivačem.

Svojim djelovanjem i prostorom Knjižnica osigurava osnovne uvjete za primarnu knjižničnu djelatnost koja uključuje i stjecanje znanja, obavještavanje i kulturni razvitak pojedinca od dječje do najstarije dobi. Osnova djelovanja Knjižnice jest korištenje knjižne i neknjižne građe koju Knjižnica posjeduje, te zadovoljavanje potreba korisnika. Jasno definirana nabavna politika i smjernice koje iz nje proizlaze, osiguravaju sustavnost i dosljednost u izgradnji knjižničnog fonda.

Svoju djelatnost i funkciju Knjižnica će obavljati kroz ustrojbene cjeline – odjele:

Odjel za odrasle, Odjel za djecu, Odjel za mlade te Studijski odjel i čitaonicu.

Gradska knjižnica svojim se, kako temeljnim, tako i strateškim dokumentima opredjeljuje za razvoj demokracije, poštivanja ljudskih prava, cjeloživotno učenje i slobodan pristup informacijama svim korisnicima. Posebna će se briga voditi u radu s djecom i mladima, njihovim aktivnim uključivanjem u rad ustanove, promicanju knjige i čitanja, te upotrebi novih digitalnih alata, e-knjiga i digitalne pismenosti. Knjižnica s vremenom postaje mjesto okupljanja i druženja na raznim događanjima koje organizira i uvelike ovisi o maru knjižničnih djelatnika. Projekti i programi knjižnice usmjereni su na podizanje čitalačkih navika svih građana grada Ivanca.

## Zadaće narodne knjižnice

Kako bi to postigla Knjižnica surađuje sa svim javnim ustanovama i udrugama u Gradu, a u svoj rad uključuje i sve veći broj volontera. ***Osnovni je cilj Knjižnice*** poslovati kao uspješna ustanova i postati moderno, zanimljivo i privlačno mjesto za boravak i učenje za sve generacije.

U 2025. godini planiraju se redovite **knjižnične djelatnosti** koje uključuju:

* izgradnju knjižnične zbirke
* poslove na posudbi i vraćanju, te slaganju knjižnične građe na police
* obnavljanje članstva za tekuću godinu
* uslugu pretraživanja mrežnih izvora
* edukaciju, korištenje i pretraživanje knjižničnog i skupnog kataloga, aplikacije, e-knjiga
* informiranje korisnika o građi i nabavi novih naslova, izrada liste želja
* uslugu međuknjižnične posudbe (tuzemne i međunarodne)
* nabavu građe (nabava licenci za posudbu e-knjiga, digitalizacija građe)
* inventarizaciju i katalogizaciju
* popravak i zaštitu oštećenih knjiga
* ažuriranje mrežne stranice, Facebook i Instagram profila knjižnice
* upravljanje zbirkama i službama

\*obavljati godišnji otpis na kraju kalendarske godine i prema potrebe i tijekom godine

U knjižnici će se redovito, kao pomoć u radu voditi:

* statistika korisnika i obrtaja knjižne i neknjižne građe (e-knjiga)
* statistika korištenja čitaonice, referentne zbirke i dnevnog tiska
* statistika korištenja Interneta i korištenje Gaming rooma
* plan nabave knjižne i neknjižne građe (nabava licenci za e-knjige)
* evidencija o nabavljenoj građi, dobavljačima i sredstvima
* evidencija međuknjižnične posudbe
* evidencija dara, te građe nabavljene otkupom Ministarstva kulture ( knjige inventara)
* popis periodičkih publikacija (časopisa i novina)
* popis obilježavanja kulturnih događanja

Uz navedene segmente osnovne djelatnosti, potrebno je voditi brigu i o ostalim **zadaćama Knjižnice,** a to su:

* omogućiti stručnim i znanstvenim radnicima, studentima i učenicima, dostupnost knjižne, neknjižne ili digitalizirane građe prema interesnim područjima kojima se bave ili za potrebe izrade diplomskih radova, referata i sl.
* ostvariti suradnju s ostalim ustanovama u kulturi i kreiranje zajedničkih programa
* ostvariti suradnju s drugim organizacijama, javnim ustanovama, školama itd.
* pripremanje i organizacija kulturnih sadržaja u Knjižnici
* pripremanje i postavljanje manjih izložbi
* organiziranje promocija knjiga, književnih susreta i predavanja
* obilježavanje obljetnica i značajnih datuma iz naše povijesti i kulture
* informiranje građanstva putem medija – odnosi s javnošću
* suradnja s drugim Knjižnicama u Hrvatskoj i inozemstvu, te suradnja s Matičnom službom
* permanentno stručno usavršavati svoje djelatnike kako bi naš rad bio što kvalitetniji
* zadovoljavati raznolike interese članova zajednice i djelovati kao središte za učenje, razonodu i kulturno širenje različitih umjetnosti i manifestacija
* permanentno uvoditi u rad nove tehnologije, alate i nove načine komunikacije s korisnicima
* suradnja u brojnim projektima na lokalnoj i nacionalnoj razini

Temeljne zadaće vezane uz obavješćivanje, opismenjavanje, obrazovanje i kulturu, na kojima se zasniva izgradnja knjižničnih zbirki, usluga i programa su:

* + stvaranje i jačanje čitalačkih navika u djece od rane dobi,
	+ podupiranje osobnog doživotnog obrazovanja,
	+ podupiranje formalnog obrazovanja na svim razinama,
	+ stvaranje mogućnosti za osobni kreativni razvoj,
	+ poticanje mašte i kreativnosti u djece i mladih ljudi,
	+ promicanje svijesti o kulturnom nasljeđu, umjetnosti, znanstvenim postignućima,
	+ gajenje dijaloga među kulturama i zastupanje kulturnih različitosti,
	+ osiguranje pristupa građana svim vrstama obavijesti o svojoj zajednici,
	+ pružanje poslovnih, službenih i drugih obavijesti poduzećima, udrugama i interesnim

skupinama,

* + poticanje razvitka obavijesnih vještina i računalne pismenosti te
	+ podupiranje i sudjelovanje u programima razvijanja pismenosti namijenjenima svim dobnim skupinama te pokretanje takvih programa, kada je potrebno.

Pored navedenih djelatnosti Knjižnica može obavljati i druge djelatnosti u manjem opsegu ako služe knjižničnoj, informacijskoj, odgojnoj ili obrazovnoj djelatnosti i pridonose iskorištavanju prostornih i kadrovskih kapaciteta, posebno u organiziranju stručnih skupova, predavanja i radionica.

Sve aktivnosti uključuju i pripremu za rad, održavanje opreme, pripreme materijala za rad, osmišljavanje aktivnosti i manifestacija, nabavu potrebne opreme i materijala, rad na promotivnim materijalima i promociju, te usklađivanje rada s potencijalnim suradnicima.

Knjižnica ima i 4 kućice za knjige o kojima kontinuirano vodi brigu, puni novim knjigama i sadržajima koji potiču na čitanje.

U planu je daljnje razvijanje niza zanimljivih aktivnosti koje će biti usklađene prema potrebi naših korisnika.

1. **Programski zadatci Knjižnice za 2025. godinu bit će sljedeći:**

# POSUDBA KNJIŽNE I NEKNJIŽNE GRAĐE

Posudba knjiga bit će i dalje primarna djelatnost Knjižnice. Knjižnica trenutno raspolaže sa

45.000 jedinica građe i 38.150 naslova i planira se obrtaj od 18.000 jedinica izvan Knjižnice i oko 2.500 jedinica u čitaonici (dnevne novine, tjednici, časopisi, priručnici, enciklopedije, slikovnice). Statistike korištenja tiskovina izvan knjižnice vodi se ručno.

Sva građa koja se nalazi u otvorenom pristupu može se posuđivati izvan Knjižnice. Osim knjižnične građe posuđivat će se i elektronička građa i e-knjige. Didaktičke igračke i igre služe za korištenje u prostorima knjižnice i za potrebe dječje igraonice. Referentna i Zavičajna zbirka mogu se koristiti na zahtjev i u prostoru Knjižnice, a dnevne novine i časopisi mogu se posuditi na kraju radnog vremena.

Ivanečka zbirka – digitalizirani dijelovi Zavičajne zbirke - trenutno se sastoji od 50 digitaliziranih knjiga. To su Ivanečki kalendari, Zbornici Drage domače rieči, Ivanečka škrinjica, časopis Galerija, te Povijest pavlinskog samostana. Svi sadržaji dostupni su na adresi: [http://library.foi.hr/zbirke/ivanec/index.php.](http://library.foi.hr/zbirke/ivanec/index.php)

Od 2021. godine korisnici knjižnice mogu koristiti i MOBILNU APLIKACIJU na svojim pametnim telefonima. Putem ove aplikacije korisnici mogu pretraživati e-katalog knjižnice, rezervirati željene knjige, izrađivati liste želja, produžiti posuđene naslove. Unutar aplikacije nalaze se i sve relevantne informacije o knjižnici. Također, korisnicima je na raspolaganju i besplatna digitalna iskaznica te korisnici više ne trebaju nositi svoje članske iskaznice u

knjižnicu. Preko iste aplikacije dostupne su za čitanje i e-knjige koje je Knjižnica nabavila za svoje članove. Mobilna aplikacija je besplatna za sve članove knjižnice, vrlo se lako instalira i koristi te pomaže još više povezati članove i njihovu Knjižnicu.

Redovita nabava novih i aktualnih naslova dostupnih za posudbu znatno utječe na posudbu građe i pozitivno utječe na povećanje broja korisnika knjižničnih usluga.

# NABAVA KNJIŽNE I NEKNJIŽNE GRAĐE

Nabava građe kontinuiran je i dinamičan proces te ovisi o brojnim financijskim, političkim i kadrovskim uvjetima. Nabava knjižne građe temelji se na Smjernicama koje daju osnovni okvir za odabir građe. Kako bi se zadovoljile potrebe naših korisnika Knjižnica svake godine izrađuje *Plan nabave knjižne i neknjižne građe* koja su u skladu sa Standardima za narodne knjižnice. Odstupanja od Standarda uvijek su moguća s obzirom na ponudu, potrebe, ali i financijske mogućnosti Knjižnice.

Knjižnica planira nabavu knjižne i neknjižne građe u 2025. godini ukupne vrijednosti

**36.100,00 eur** kako je prikazano u tabeli.

|  |  |  |  |  |
| --- | --- | --- | --- | --- |
| **PREDMET NABAVE –****knjižna i neknjižna građa** | **IZVOR FINANCIRANJA: GRAD IVANEC****(eur)** | **IZVOR FINACIRANJA: MINISTARSTVO KULTURE I****MEDIJA (eur)** | **IZVOR FINANCIRANJA: VARAŽDINSKA ŽUPANIJA (eur)** | **UKUPNI PRIHODI****(eur)** |
| BELETRISTIKA | **3.500** | **3.500,00** |  | **7.000,00** |
| ZNAN. I POPULARNAZNANOST | **500,00** | **1.000,00** |  | **1.500,00** |
| LITERATURA ZA DJECU | **1.050,00** | **1.200,00** | **1.500,00** | **3750,00** |
| ZAVIČAJNA ZBIRKA | **400,00** | **200,00** |  | **600,00** |
| PUBLICISTIKA |  | **700,00** |  | **700,00** |
| AV GRAĐA | **50,00** |  |  | **50,00** |
| E-KNJIGA | **500,00** |  |  | **500,00** |
|  |  |  |  |  |
| **UKUPNO** | **6.000,00** | **6.600,00** | **1.500,00** | **14.100,00** |
| **OTKUP 2025.** |  | **22.000,00** |  | **22.000,00** |
| **UKUPNO** |  |  |  | **36.100,00** |

Nabava građe vrši se kupnjom, otkupom, zamjenom i darom.

Otkup Ministarstva kulture i medija ide prema novom modelu od 2023. godine i plan za 2025. je **22.000,00** eur (iskaz interesa).

Dar i zamjena ne mogu se planirati.

Pored tradicionalne tiskane građe Knjižnica će nabavlja i audiovizualnu, multimedijsku i elektroničku građu.

Planira se i nabava građe za Zavičajnu zbirku kako bi se još više obogatila sadržajima koji obilježavaju značaj našega Grada i okolice. Nabava građe za Zavičajnu zbirku odvija se kupnjom, darom ili zamjenom. Zavičajna zbirka ima posebno mjesto i odvojena je od ostalog knjižničnog fonda i smještena u vitrine.

Knjižnica ne provodi cenzuru djela, niti prema sadržaju, niti s obzirom na autora, dok će se nabava kontraverznih naslova procjenjivati s obzirom na relevantne elemente kojim se opisuju i ocjenjuju takva djela (predgovor, pogovor i ostali kritički tekstovi). Nabava građe u knjižnici temeljit se na stručnoj procijeni i usklađivati s važećim zakonima i propisima knjižnične struke.

Nabava dnevnog tiska, revija i časopisa ostaju na razini prošlih godina iako se zbog sve

manje posudbe i korištenja razmišlja o racionalizaciji.

I dalje ćemo posebnu pažnju posvećivati nabavi knjiga za djecu i mlade. Svakim se danom povećava broj djece koja dolaze tijekom dana na naš dječji odjel i tamo provode određeno vrijeme u igri i druženju s knjigama ili igračkama. Vrlo je važno stvoriti djeci pozitivno i ugodno okruženje u Knjižnici od najmanjih nogu jer su oni naši budući korisnici.

Redoviti priljev novonabavljene građe pridonosi razvoju publike te potiče članove na korištenje knjižničnih usluga.

# OBRADA KNJIŽNE GRAĐE I KATALOGIZACIJA

Novonabavljena građa tehnički će se obraditi, stručno klasificirati po UDK pravilima, inventarizirati i katalogizirati za postojeću računalnu bazu podataka. Knjižnica koristi Metelwin knjižnični sustav koji nam omogućuje pretraživanje knjižničnog kataloga putem Interneta. Tako svaki korisnik može doći do informacije o knjigama u fondu Knjižnice i izvan radnog vremena Knjižnice. Osim informacije da li naša Knjižnica posjeduje određenu knjigu u svom fondu ili ne, korisnik može jasno vidjeti da li je ta knjiga trenutno slobodna ili posuđena. Podaci u katalogu redovito se ažuriraju. Web hosting koji koristimo nudi nam i mogućnost izrade biltena prinova. Tako korisnici na jednom mjestu imaju i informaciju o svim novo nabavljenim knjigama u Knjižnici. O novim knjigama korisnici će moći biti informirani u Knjižnici na panoima, emisijama radija Sjeverni FM, facebook stranici Knjižnice i web stranici Knjižnice [http://knjiznice.nsk.hr/ivanec/.](http://knjiznice.nsk.hr/ivanec/)

Informativne panoe, video uratke i preporuke u Knjižnici izrađuju tijekom ljeta volonteri Knjižnice.

Sva građa u Knjižnici nalazi se na policama i u slobodnom pristupu. Čuvanje i zaštita građe odvija se u skladu s Pravilnikom o zaštiti knjižnične građe od 16. lipnja 2005. godine. U tu svrhu koriste se posebne folije i omoti.

Referentna zbirka koristi se u prostorima Knjižnice i na zahtjev, a smještena je u vitrine. 2018. godine zahvaljujući sufinanciranju Ministarstva kulture nabavljene su nove vitrine za smještaj referentne zbirke, izvršena je preraspodjela i reklasifikacija jednog dijela građe.

Djelatnice Knjižnice stalnim otpisom (godišnji otpis), preraspodjelom i nabavom aktualiziraju fond kako bi imali dovoljno mjesta za smještaj novonabavljene građe, ali i dovoljno naslova dostupnih korisnicima koji prate nove trendove u nakladništvu.

# KORISNICI KNJIŽNICE

U 2025. godini knjižnica planira zadržavanje članova s obzirom na 2024. godinu uvodeći brojne nove usluge i radeći na dostupnosti usluga i informacija iz naše knjižnice. Provodeći razne projekte s ciljem poticanja na čitanje i podizanje čitalačkih navika svih građana Ivanca pokušat ćemo razvijati što veći broj zaljubljenika u čitanje, a tako i korištenje knjižnice. Uvjeti upisa novih članova u Knjižnicu i Pravila Knjižnice jasno su istaknuti na Oglasnoj ploči Knjižnice i neće se mijenjati.

I u 2025. godini Knjižnica planira besplatno upisati sve učenike prvih razreda s administrativnog područja Grada Ivanca tijekom obilježavanja Mjeseca hrv. knjige. Mjera kojom se roditeljima i djeci pomaže u prvim susretima s Knjižnicom i lektirom i stječe navika dolaska u Knjižnicu. Također, provodit će se i akcija Vratimo zaboravljene knjige bez naplate zakasnine kako bi se nakon ljetnih dana kompletirao fond koji je zaboravljen krajem školske godine. U 2025. godini planiraju se pričaonice za bebe i besplatan upis beba s administrativnog područja Grada Ivanca.

Također, nastavljamo s novim ciklusom pričaonica i radionica za djecu četvrtkom zbog

velikog interesa iskazanim tijekom 2024. godine.

# INFORMATIZACIJA U KNJIŽNICI

U suradnji s tvrtkom Point software Varaždin osuvremenili smo knjižnični program koji ćemo i dalje usavršavati kako bi još bolje mogao zadovoljiti pretraživanje baza podataka pomoću računala, pronalaženje svakog podatka unesenog u memoriju računala, te brže i efikasnije unošenje knjižnične građe u računala. U skladu s tim zahtjevima i knjižničari se permanentno stručno usavršavaju za korištenje takvog programa. Članovi knjižnice mogu koristiti i besplatnu mobilnu aplikaciju i sve informacije o svojoj knjižnici uvijek imaju sa sobom.

Zahvaljujući web hostingu katalog knjižnice dostupan je preko Interneta i za sada zadovoljava potrebe pretraživanja, te osnovnih podataka o knjižnici. Knjižnica će i dalje koristiti prednosti obavještavanja putem Facebook i Instagram stranice knjižnice. Od 2022. godine Čitalački klub „Pavica“ pokrenuo je i Tik Tok stranicu Knjižnice s ciljem bolje povezanosti sadržaja Knjižnice s mlađom populacijom.

Od 2015. godine Knjižnice ima svoju web stranicu na kojoj se mogu dobiti sve potrebne i nove obavijesti vezane za rad knjižnice od radnog vremena do najava događanja. U Knjižnici je omogućen i besplatni bežični Internet.

Knjižnica redovito **digitalizira** Zbornik *Draga domača rieč* koji postaje dio digitalizirane zbirke pod nazivom Ivanečka zbirka. Rezultat digitalizacije su proizvodi koji su trajno sačuvani u novom formatu i trajno u fondu Knjižnice. Također, digitalizirana građa

Knjižnice u koju spada i *Ivanečka škrinjica*, čine posebno važan izvor podataka naše zavičajne

povijesti.

Što se tiče računalne opreme strogo ćemo voditi računa o zadržavanju kvalitete, ali i njezinim podizanjem na više razinu. Knjižnica trenutno raspolaže i s dva računala za korisnike opremljena najnovijom tehnologijom i vizualno je izdvojen kao *Informatički kutak*, te moderno uređen *Gamin room* koji služi za zabavu, učenje i druženje. Kako se tijekom 2024. pokazao povećan interes za organizaciju robotičkih radionica i Male škole robotike, knjižnica planira **nabavu informatičke opreme** – **putem Javnih potreba u kulturi, prijava na natječaj.** Nova oprema trebala bi olakšati provođenje radionica i uključiti veći dio djece u radionice što će znatno utjecati i na kvalitetu pruženih usluga.

Knjižnica planira nabavu dva prijenosna računala. Izvori financiranja:

Grad Ivanec: 1.000,00 eur

Ministarstvo kulture i medija: 1.589,76 eur UKUPNO=2.589,76 eur

### OSOBLJE

Stručno knjižnično osoblje u Knjižnici čine jedna knjižničarka koja obavlja i poslove ravnatelja i knjižničarski suradnik (prema Pravilniku o uvjetima i načinu stjecanja stručnih zvanja u knjižničarskoj struci, NN 107/2021). U svibnju 2024. na mjesto pripravnika zaposlena je Petra Polančec, mag. bibl., mag prim. educ. Zapošljavanjem još jednog stručnog djelatnika u Knjižnici dobivena je pomoć u svim segmentima rada Knjižnice što je svakako utjecalo na bolju i kvalitetniju organizaciju rada te uvođenje novih usluga Knjižnice.

U 2021. zaposlen je tajnik na 2 sata dnevno. No, odlaskom stručne osobe koja je obavljala tajničke poslove tijekom 2024. godine Knjižnica ponovno ostaje bez jednog stručnog djelatnika koji znatno utječe na kvalitetu rada ustanove. Povećanjem obima posla u knjižnici kontinuirano raste i obim tajničkih poslova te se nadamo kako će u novoj godini biti prepoznata potreba za povećanjem satnice za tajničke poslove s 2 na 4 sata dnevno, a samim time i povećava se mogućnost nalaženja stručne osobe na mjestu tajnika u Knjižnici.

Knjižnica planira za potrebe računovodstvenih poslova koristiti usluge knjigovodstvenog servisa.

U 2025. godini planira se daljnja obuka djelatnica kroz programe Centra za stalno stručno usavršavanje u organizaciji Nacionalne i sveučilišne knjižnice u Zagrebu, Filozofskog fakulteta-odsjek informacijskih i komunikacijskih znanosti, Knjižnice grada Zagreba i Hrvatskog knjižničarskog društva. Centar za stručno usavršavanje organizira tečajeve cijele godine, ali će djelatnice prisustvovati samo onim tečajevima za koje će biti moguće osigurati financiranje putnih troškova, s naglaskom na teme koje su zanimljive i primjenjive u našoj Knjižnici. Knjižničnom osoblju treba osigurati učenje i korištenje novih tehnologija i alata kako bi se i oni mogli prilagoditi promjenama radnih tokova i novih uloga.

Knjižnica će i u 2025. godini svoja vrata ponovno otvoriti volonterima koji su bez naknade spremni pomagati u radu naše ustanove i uključiti ih u programe koje smo za njih osmislili (čitanje priča, odgojno-obrazovni program za najmlađe, održavanje Malih slobodnih knjižnica, pomoćni knjižničarskih poslovi i sl.) Uključivanje mladih i volontera u rad naše ustanove daje dodatnu vrijednost ulozi naše Knjižnice u društvu.

### KULTUROLOŠKA DJELATNOST 2025.

Kulturne aktivnosti naše Knjižnice sastavni su dio njene osnovne djelatnosti. U 2025. godini Knjižnica i dalje planira što veći broj kulturnih sadržaja kojima želimo privući što veći broj naših građana da dođu u Knjižnicu i koriste njene usluge. Cilj je promicanje kulturnih vrijednosti u zajednici, očuvanju baštine i tradicije, jačanje osjećaja za razvijanje umjetnosti, knjige i čitanja. Želja nam je da naša Knjižnica postane pozitivno okruženje za korisnike svih dobnih skupina.

**Aktivnosti Knjižnice će uključivati obilježavanje važnih datuma i obljetnica, te**

**radionice i programe koji su rezultat suradnji ustanova i udruga Grada Ivanca.**

|  |  |  |
| --- | --- | --- |
| MJESEC | PROGRAMI | Suorgaizatori |
| siječanj | **Noć muzeja** – virtualna izložba „Znameniti ivančani“Pričaonica/kreativna radionica -svaki četvrtak Projekt: čitaš ili gledaš? | Muzej planinarstva |
| veljača | ČITAONICA=UČIONICA – sat lektire,„Poštarska bajka“ – 2. razredi osnovne školePričaonica/kreativna radionica – svaki četvrtak Projekt: čitaš ili gledaš? | OŠ Ivanec |
| ožujak | „Znameniti ivančani“ – Fun FactsPričaonica/kreativna radionicaProjekt Svjetionik riječi (riječi njeguju i liječe) –3 radionice (Upoznaj knjižnicu, Bookcasting,Booktasting)Projekt: čitaš ili gledaš? | OŠ IvanecCentar za pružanje usluga zajednici Ivanec |
| travanj | **Noć knjige** – „Znameniti ivančani u književnosti“ – anagrami, križaljke, puzzle, kviz – za učenike 5. i 6. razredaPričaonica/kreativna radionica – svaki četvrtak Projekt: čitaš ili gledaš? | OŠ Ivanec |
| svibanj | **Kliofes**t – festival povijesti – novel book – Izvučeni iz zaborava – Znameniti ivančani Pričaonica/kreativna radionica – svaki četvrtak Projekt: čitaš ili gledaš? | OŠ Ivanec |
| lipanj | **Dani Grada Ivanca** – izložba „Znameniti ivančani“, predstavljanje Padlet karte sa znamenitim ivančanimaPričaonica/kreativna radionica – svaki četvrtak | OŠ Ivanec |

|  |  |  |
| --- | --- | --- |
|  | Projekt: čitaš ili gledaš? Kad cijela obitelj čita… |  |
| srpanj | **Ljeto u knjižnici** – Mala škola robotike – ciklus 3 radionice, zabavna srijeda, volonteri Pričaonica/kreativna radionica – svaki četvrtak Projekt: čitaš ili gledaš?Kad cijela obitelj čita… |  |
| kolovoz | **Ljeto u knjižnici** – Napredna škola robotike – ciklus 3 radionice, zabavna srijeda, volonteri Pričaonica/kreativna radionica – svaki četvrtak Projekt: čitaš ili gledaš?Kad cijela obitelj čita… |  |
| rujan | -natječaj Draga domača rieč 2025.**Dani europske baštine** – s Muzej planinarstva- izbor najčitača Knjižnice Pričaonica/kreativna radionica – svaki četvrtak Projekt: čitaš ili gledaš?Od priče do pozornice | Muzej planinarstva Kino Ivanec |
| listopad | **Mjesec hrvatske knjige** – akcije, predstavljanja knjiga, Lets travel – putopisna predavanja Pričaonica/kreativna radionica – svaki četvrtak Projekt: čitaš ili gledaš?Od priče do pozornice |  |
| studeni | Završna priredba **Draga domača rieč 2025**. –Kino IvanecPričaonica/kreativna radionica – svaki četvrtak Projekt: čitaš ili gledaš?Od priče do pozornice | Kino Ivanec |
| prosinac | - Advent u knjižnici – Pisma djeda Božićnjaka,foto kutakPričaonica/kreativna radionica – svaki četvrtak Projekt: čitaš ili gledaš?Od priče do pozornice Priča i ples | Kino IvanecPlesni klub Ivančice |

**Kroz cijelu godinu Knjižnica organizira:**

* + redovite pričaonice – Čarolija riječi – četvrtak u 17 h
	+ redovite kreativne radionice – Kreativko – četvrtak od 17:15 – 18:00 h
	+ redovite sastanke Ivanečkog kluba kolekcionara
	+ redovite sastanke Čitateljskog kluba „Pavica“ – ponedjeljkom
	+ Volonterski klub - tijekom ljeta, akcije, odgojno-obrazovni rad
	+ Upoznaj knjižnicu! - organizirani posjeti Knjižnici – djeca vrtićke i školske dobi
	+ Natječaj: Male slobodne knjižnice i ja

**Provodi projekte:**

* + Kad cijela obitelj čita
	+ Znameniti Ivančani – ostavština Marijana Kraša
	+ Od priče do pozornice – u suradnji s Kinom Ivanec
	+ Čitaš ili gledaš? – izrada plakata – poticanje čitanja
	+ **Lets Travel – ciklus** putopisnih predavanja
	+ **Tragom baštine –** OŠ Ivanec – povijest/geografija – Poljak Sonja, Martina Harjač
	+ **Svjetionik riječi –** Centar za pružanje pomoći Ivanec – Jelena Mežnarić

**Akcije:**

* + Vratite zaboravljene knjige bez naplate zakasnine!
	+ Besplatan upis prvašića!
	+ Super beba - besplatan upis za bebe s administrativnog područja grada Ivanca

**Tijekom godine Knjižnica će organizirati i dodatne sadržaje i programe ako se za to**

**stvore uvjeti:**

* predstavljanje knjiga mladih ivanečkih autora i pjesnika, te aktualnih i zanimljivih

djela vezanih za naš kraj ili od posebnog interesa za naše korisnike

* predstavljanja knjiga ili slikovnica domaćih ili stranih autora
* organiziranje raznih programa i aktivnosti u kojima će aktivno sudjelovati volonteri

**Knjižnično osoblje aktivno će:**

* sudjelovati na stručnim skupovima i redovnim sastancima ravnatelja narodnih knjižnica Varaždinske županije
* razvijati i intenzivirati suradnju s narodnim knjižnicama Varaždinske županije, naročito Matičnom službom i realizirati programe koji pridonose razvoju struke
* podupirati i sudjelovati u akcijama i programima kojima možemo doprinijeti razvoju naše struke ili pomoći zajednici u rješavanju problema
* organizirati programe kojima se potiče čitanje i stvaranje čitalačkih navika

**Draga domača rieč 2025.**

Draga domača rieč jedan je od najdugovječnijih kajkavskih književnih natječaja u Hrvatskoj. Natječaj za prozne i pjesničke radove pisane kajkavštinom svake godine raspisuje Knjižnica. Na natječaj se mogu javiti svi autori koji su zavičajnošću, življenjem, radom ili a neki drugi način povezani s ivanečkim krajem. Na natječaj se mogu javiti i učenici osnovnih i srednjih škola predstavljajući svoju školu i pod vodstvom mentora. Od 1990. godine tiska se i istoimeni Zbornik radova koji predstavlja reviju kajkavskog stvaralaštva sjeverne Hrvatske. Tisak Zbornika financira Varaždinska županija (Javne potrebe u kulturi Varaždinske županije).

Izvori financiranja manifestacije su Grad Ivanec i Varaždinska županija, te vlastita

sredstva. Medijski pokrovitelji: Ivanečke novine i Sjeverni FM.

Sve programske aktivnosti namijenjene su svim građanima Ivanca i okolice, a za njihovo provođenje brine se stručno osoblje Knjižnice.

Rad i djelatnost Knjižnice objavljivat će se putem tiskanih i elektroničkih medija dok će se sve aktivnosti objavljivati na web stranici Knjižnice, web stranice i You Tube kanala Grada Ivanca, te putem radija i društvenih mreža. Cilj je postići što bolju informiranost korisnika i veću uključenost u naše programe.

### RADNO VRIJEME

Tjedna otvorenost Knjižnice iznosi **40** sati.

Pretraživanje kataloga putem Interneta moguće je i izvan radnog vremena knjižnice. Izvan radnog vremena korisnici mogu vratiti knjige koristeći *Trezor za vraćanje knjiga.*

Radno vrijeme knjižnice

* ponedjeljak i četvrtak – 13-19h
* utorak, srijeda i petak – 7-15h
* subota – 8-12h

### PROSTOR, ODRŽAVANJE I INVESTICIJE

Knjižnica raspolaže sa 230 m2 od kojeg 70 m2 čini čitaonica koja svoj prostor dijeli s dječjim odjelom i stolovima s računalima. Knjižnica ima dugu tradiciju održavanja raznih kulturnih događanja poput Ivanečkog pjesničkog kruga i sastanaka i izložaba ivanečkih kolekcionara, očuvanja kajkavskog književnog natječaja Drage domače rieči koji se više ne mogu održavati u prostorima same knjižnice. Najveći problem predstavlja i smještaj novonabavljene građe jer su svi smještajni resursi već iskorišteni i smještaj rijetko korištene građe i viškova te arhive za pohranu uredskog materijala i spisa. Stalnim premještanjem građe pokušavamo pronaći trenutna rješenja. Rješenje problema moguće je preseljenjem u nove prostore kad se za to stvore uvjeti.

Buduće investicije u Knjižnici biti će usmjerene na održavanje informatičke opreme i nabavu nove, kvalitetne i moderne informatičke i druge elektroničke opreme nužne za rad i poslovanje Knjižnice. Također, knjižnične zbirke i službe moraju pratiti i osigurati svojim korisnicima sve suvremene nositelje obavijesti i tehnologiju.

U sklopu projekta Mreže malih slobodnih knjižnica Hrvatske Knjižnica sada ima četiri kućice za knjige o kojima se brine.

Knjižnica u 2025. planira nabavu spužvi i igračka za bebe u sklopu pričaonica za bebe

potaknuti kampanjom *Čitaj mi* i *Rođeni za čitanje*.

### FINANCIRANJE

Financiranje ustanove odvija se kroz proračunska sredstva Osnivača, te sufinanciranjem pojedinih programa i projekata sredstvima Ministarstva kulture i medija Republike Hrvatske, Varaždinske županije, te samofinanciranjem kroz vlastita sredstva, sponzorstvom i donacijama. Za očekivati su i odstupanja prema pojedinim izvorima, te povećanje izdvajanja vlastitih sredstava za nabavu knjiga, E-knjiga ili polica za smještaj građe u Knjižnici, te održavanja zbog nepredvidljivih kvarova.

Prema izvorima financiranja:

Grad Ivanec: 150.000,00 eur Varaždinska županija: 3.000,00 eur Vlastita sredstva: 6.500,00 eur

Ministarstvo kulture i medija RH: 30.189,76 eur

Redovitim praćenjem natječaja i poziva za sufinanciranje redovite djelatnosti ustanova u kulturi, do sada smo prijavili programe nabave knjižne i neknjižne građe i informatizaciju.

Također, Knjižnica će se i dalje javljati na javne donacijske natječaje za koje procijeni da mogu pozitivno utjecati na uvođenje novih usluga u Knjižnici i doprinijeti razvoju ustanove.

## 4. Zaključak

Svi programi Knjižnice provode se u cilju čuvanja, obrade, posudbe, te razvoja kulturne baštine i čitateljskih navika svih stanovnika Grada Ivanca. Predloženi programi realizirati će se u skladu s financijski, kadrovskim i prostornim mogućnostima uz maksimalno zalaganje zaposlenika knjižnice i racionalno trošenje financijskih sredstava. Knjižnica će i u spomenutom razdoblju nastaviti razvijati i proširivati svoje usluge prema potrebama svojih korisnika i čitave zajednice. Kako bi knjižnica neometeno i dalje mogla obavljati svoje zadaće nužno je ispuniti kadrovske i prostorne pretpostavke za to. Najveći problem u radu Knjižnice jest nedostatk prostora za smještaj građe. Do sada je Knjižnica stalnim razmještajem građe i nadogradnjom polica uspijevala pronaći rješenja za smještaj građe, no kako se približavamo brojci od 50.000,00 svezaka, problem sa smještajem građe postaje primarna poteškoća. Nadamo se kako nećemo morati iskoristiti prostor čitaonice za smještaj građe jer iako malen i neadekvatan, služi nam za organizaciju brojnih pričaonica, radionica i predavanja za koja još uvijek postoji veliki interes. Kako je kulturološka djelatnost dio prirodne biti i rada naše Knjižnice smatramo kako

je pronalazak prostora za Knjižnicu velik korak ne samo za razvoj knjižnične i kulturološke djelatnosti već i potreba svih stanovnika Grada Ivanca.

Prema opisanom programu rada Knjižnica planira financijska sredstva na način i u iznosu kako je to prikazano u prijedlogu Financijskog plana za 2025. godinu i u skladu je s proračunskim ograničenjem za razdoblje 2026.-2027. Proračunsko ograničenje financiranja iz Proračuna Grada Ivanca za Gradsku knjižnicu Ivanec iznosi 150.000,00 EUR za razdoblje 2025.-2027.

Financijski plan i program rada Knjižnice podložni su izmjenama i dopunama zbog organizacijskih, financijskih i objektivnih razloga.

Ivanec, 1. listopada 2024. Ur. br. 47-2/2024

Ravnateljica :

Marina Grudenić, prof. i dipl. bibl.